Stolt siglir fleyið mitt (JGH)

Mér er satt að segja orðið bumbult af allri umræðunni um Grímseyjar- ferjuna og segi núna „hart í bak“. Það sannast enn og aftur gamla Parkinsons-lögmálið um að mönnum hættir til að tala út í eitt um aukaatriði; hjólageymslurnar í kjarnorkuverinu en sleppa sjálfu aðalatriðinu; byggingu kjarnorkuversins. Það vita allir hvernig skip lítur út og flestir hafa siglt með ferjum. Þess vegna hafa allir svo mikið vit á ferjum og þess vegna er svo auðvelt að tala um Grímseyjarferjuna en sleppa stóra málinu; stóra fjárlagahallanum.

Grímseyjarferjan fer 350 milljónum fram úr „einhverri kostnaðaráætlun“ og kemur til með að kosta 500 milljónir eftir gagngerar breytingar í stað 150 milljóna. Eftir að þetta kom á daginn hefur enginn náð andanum. Yfirlýsingagleðin mælist núna í þúsundum dálksentimetra í dagblöðunum. Þetta eru yfirlýsingar frá ráðherrum, fyrrverandi ráðherrum, forsetum, formönnum nefnda, þingmönnum, ráðuneytisstjórum, vegagerðamönnum og verkfræðingum. Allt er þetta út af einni lítilli ferju. Kostnaðurinn við hana er auðvitað engum að kenna, það benda allir á aðra vegna þessa handónýta skips sem keypt var til landsins og ákveðið var að púkka upp á. Hvers vegna í ósköpunum er ríkið að standa í útgerð og kaupa skip? Hvað þá að kaupa skip sem þarf að gerbreyta svo það dugi sem ferja? Hvers vegna ekki að láta útgerðarmenn eiga skipin og leigja þau af þeim?

Á sama tíma og Grímseyjarferjan gleypir umræðuna er svona í aðra röndina sagt frá því að fjöldi ríkisstofnana sé rekinn með halla ár eftir ár og samanlagður uppsafnaður halli stofnana og ráðuneyta hafi verið um 14,7 milljarðar króna um síðustu áramót. Ennfremur berast „einhverjar fréttir“ um að fjárlögin hafi mælt fyrir um 315 milljarða króna útgjöld í fyrra en endanleg fjárheimild hafi hækkað um nálægt 54 milljarða króna og endað í 352 milljörðum. Þessi umræða er samt meira í ætt við hálfgert kvabb í ríkisendurskoðanda, eða „renda“ eins og hann var eitt sinn nefndur.

Það má svo sem spyrja að því hver nenni að ræða um 54 milljarða umframheimildir og umframeyðslu á fjárlögum þegar allir hafa vit á Grímseyjarferjunni. Svo ekki sé nú minnst á það þegar nýr samgönguráðherra er í stuði til að negla einhvern vegna breytinganna á skipinu; jafnvel hengja bakara fyrir skipasmið. Hver vill ekki svolítið fútt í miðri gúrkutíðinni.

Það nýjasta í málinu er svo það að Gunnar Svavarsson, formaður fjárlaganefndar, segir á mbl.is í dag (23.8) að á fundi fjárlaganefndar Alþings með Vegagerðinni og fulltrúum fjármálaráðuneytis um Grímseyjarferjuna hafi „átt sér stað mjög góð skoðanaskipti milli manna“. Betur verður það ekki orðað!! Það hafa örugglega allir haft vit á ferjunni, þ.e. „hjólageymslunni“. Og Gunnar bætir því við að fulltrúar samgönguráðuneytis og Ríkiskaupa séu á næstunni væntanlegir á fund með nefndinni vegna ferjunnar. Það þarf auðvitað að ræða um skipið ofan í kjölinn.

En svo kemur þessi óvænta setning hjá Gunnari um að fjárlaganefnd sé „ekki beint að rannsaka Grímseyjarferjumálið“ heldur að fjalla um það efnislega í framhaldi af skýrslu Ríkisendurskoðunar. Gunnar bætir síðan þessari dásamlegu setningu við: „Við erum líka að nýta okkur það að á sama tíma kemur út skýrsla um framkvæmd fjárlaga fyrir allt árið 2006 hjá stofnunum ríkisins og þar af leiðandi erum við að tengja þetta saman.“

Það verður gaman að sjá þegar Kristján Möller samgönguráðherra vígir loks þessa umtöluðu Grímseyjarferju. Þar munu allir vilja upp á dekk og Lilju kveðið hafa. Þar verður það ekki „hart í bak“ hjá Mr. Möller heldur stendur hann í stafni og kyrjar „Stolt siglir fleyið mitt!“

Jón G. Hauksson

[email protected]